b'\n_START_ARTICLE_\nFosfomysiini\n_START_SECTION_\nEsiintyminen, rakenne ja tuotanto\n_START_PARAGRAPH_\nFosfomysiini eristettiin ensimm\xc3\xa4isen kerran vuonna 1969 Streptomyces fradiae -bakteerist\xc3\xa4. T\xc3\xa4m\xc3\xa4n bakteerin lis\xc3\xa4ksi my\xc3\xb6s useat muut Streptomyces-suvun bakteerit ja Pseudomonas syringae ja Pseudomonas viridiflava tuottavat fosfomysiini\xc3\xa4. Fosfomysiinin rakenne on antibiootiksi poikkeuksellinen ja se sis\xc3\xa4lt\xc3\xa4\xc3\xa4 epoksidirenkaan, fosfonihapporyhm\xc3\xa4n ja kaksi kiraalista hiiliatomia. Fosfomysiini on R,S-isomeeri ja sen ominaiskiertokyky on vesiliuoksessa -9,1\xc2\xb0._NEWLINE_Fosfomysiini\xc3\xa4 voidaan tuottaa bioteknisesti ja lis\xc3\xa4ksi sen synteesiin on kehitetty sek\xc3\xa4 raseemisia seoksia tuottavia synteesej\xc3\xa4 ett\xc3\xa4 puhdasta vaikuttavaa isomeeria tuottavia asymmetrisi\xc3\xa4 synteesej\xc3\xa4.\n_START_SECTION_\nVaikutusmekanismi ja k\xc3\xa4ytt\xc3\xb6\n_START_PARAGRAPH_\nFosfomysiinin teho perustuu fosfoenolipyruvaattitransferaasientsyymin inhibitioon. Fosfomysiini alkyloi fosfoenolipyruvaattitransferaasin aktiivisen kohdan kysteiiniamninohapon. mik\xc3\xa4 johtaa inaktiiviseen entsyymiin ja bakteerien solusein\xc3\xa4n valmistamiseen tarvittavan N-asetyylimuramiinihapon biosynteesin estymiseen. Yhdiste tehoaa sek\xc3\xa4 grampositiivisiin ett\xc3\xa4 gramnegatiivisiin bakteereihin ja erityisesti sauvabakteereihin. Sille alttiita ovat muun muassa Serratia mercescens ja Staphylococcus aureus, mutta monet Pseudomonas-kannat ovat resistenttej\xc3\xa4. Fosfomysiini\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s v\xc3\xa4hent\xc3\xa4m\xc3\xa4\xc3\xa4n platinaa sis\xc3\xa4lt\xc3\xa4vien sy\xc3\xb6p\xc3\xa4l\xc3\xa4\xc3\xa4kkeiden myrkyllisyytt\xc3\xa4._NEWLINE_Fosfomysiinin t\xc3\xa4rkein k\xc3\xa4ytt\xc3\xb6kohde on virtsatieinfektioiden est\xc3\xa4minen ja hoitaminen.\n_START_SECTION_\nHaittavaikutukset\n_START_PARAGRAPH_\nFosfomysiini on suhteellisen hyvin siedetty l\xc3\xa4\xc3\xa4keaine ja tyypillisimm\xc3\xa4t haittavaikutukset ovat ruuansulatuskanavan oireita kuten vatsakipua ja huonovointisuutta. Harvinaisempi haittavaikutus on allerginen nokkosihottuma.'